text:
IMF TA RECONOCE CU GOBIERNO DI ARUBA A ACTUA LIHER Y ESAKI A YUDA PA SCAPA BIDA DI HENDE Y COMERCIO
Nan ta aplaudi cu Gobierno ta keda brinda yudansa
ORANJESTAD - Dia 8 di maart 2021, IMF a publica e resultadodi nan Article IV mission cual ta e evaluacion financiero y economico di Aruba. Den e rapport aki nos por lesa con IMF ta reconoce cu Gobierno di Aruba a actua lihe y cu esaki a yuda pa scapa bida di hende y comercio na Aruba durante e pandemia di COVID19.
• Mas di 450 miyon florin a bay na yudansa financiero den aña 2020
E prome caso di COVID19 a presenta dia 13 di maart y pa dia15 di maart, Gobierno mester a tuma e medida di lockdown nanos Pais pa sigura nos salubridad. E medida aki di precuacion a trece cune un sla economico grandi y pesey di biaha GabineteWever-Croes a brinda Fase na april 2020, Alivio Fiscal na april2020, Sosten Financiero pa kwartaal pa negoshi chikito y mediano na april 2020 y Subsidio di Salario na mei 2020. E actuacion lihe aki a yuda esnan cu a perde nan entrada por completo y a yuda comercio tene cupo di trabou. Si Gobierno noa actua liher, e consecuencia lo tabata hopi devastador pa comercio. Den aña 2020, por ehempel, ta mas di 300 miyon a bay pa yuda comercio pa asina por a mantene Aruba sueconomia. Pa scapa bida di hende Gobierno a percura tambe pae sistema di seguridad social cual ta e fondonan di AZV y SVB keda intacto door di cubri e deficitnan cu a presenta a causa di e pandemia. Mester bisa cu na tur sosten pa e pandemia aki, Gobierno a percura yuda cu mas di 450 miyon florin den diferente sosten financiero pa asina por a mitiga e efecto di e crisis riba economia di nos Pais y salud di nos Pueblo.
• IMF ta reconoce e esfuerso grandi di Gobierno
Tur e esfuerso grandi aki di Gabinete Wever-Croes pa mantene e sistema di seguridad social y economico di nos Pais durante e pandemia aki, a wordo reconoci tambe pa IMF. Frasenan cu IMF a usa den su rapport pa acentua e trabou diligente haci paGobierno di Aruba, ta por ehempel, 'the government acted swiftly,' y 'COVID19 related measures where instrumental to contain the fall in income,'
• IMF ta aplaudi cu Gobierno ta keda brinda yudansa
E fondo monetario ta aplaudi tambe cu Gobierno ta sigui cu e yudansa aki den aña 2021. Asina nos por lesa e frase den e rapport, 'the decision to extend fiscal support in 2021 is appropriate.' Den Presupuesto 2021 cu pronto ta keda trata paParlamento, tin un suma di 458 miyon florin presupuesta pa Gobierno por keda brinda e sosten aki cu ta necesario pa Aruba por recupera su economia.


c: text/html

text:
“Hunto nos ta baha e cantidad di casonan pa asina nos por enfrenta y mira tur e oportunidadnan cu nos tin”
Ultimo dianan Aruba ta registrando un cantidad record di casonan nobo. Y esaki ta conduci cu Gobierno di Aruba hunto cu Crisis Team mester introduci medidanan nobo. Diaranson anochi durante e conferencia di prensa di Gobierno di Aruba pa informa riba e ultimo desaroyonan di Covid-19, Prome Minister Evelyn Wever-Croes a elabora riba e medidanan aki y a duna di conoce tambe cu diabierna lo informa detayadamente riba e reglanan nobo.
Cuminsando diabierna tur trahado mester tin tapaboca bisti constantemente riba boca y nanishi na trabou. E medida aki a wordo tuma door cu e origen di contacto pa 40% ta na pia di trabou. Reglanan di distancia y higiena ta keda vigente. E 60% di origen ta tuma luga den famia, na casnan.
“P’esey ta haci un apelacion urgente na cada ciudadano di pais Aruba pa evita di sigui plama e virus aki. Pa complementa e medidanan aki pa fin di siman, lo bin un shelter in place, un ley seco of ambos pero esaki lo wordo anuncia diabierna. Esaki ta pa forsa pa stop aglomeracionnan. Tur esaki ta necesario pasobra mester baha e cantidad di casonan cu nos ta mira tur dia”, Prome Minister a expresa.
Prome Minister ta haci un apelacion na comunidad completo pa keda positivo.
“Keda busca e lus na e fin di horizonte pasobra e tey. Si bo ta negativo ta obstaculo so bo ta busca pero si bo ta positivo bo ta wak oportunidadnan. Aruba tin hopi oportunidad, loke nos mester haci ta baha e cantidad di casonan cu nos ta constata pa dia pa asina nos por enfrenta y mira tur e oportunidadnan tambe”, Prome Minister Evelyn Wever-Croes a expresa.

robotstxt: allowed

filter: keep


text: Willemstad, 22 di mart 2021 – Despues ku riba rekomendashon konhunto di e dos partidonan den CGOA, esta Minister di Maneho di Gobernashon, Planifikashon i Servisio Públiko i Komishon Sentral di Sindikatonan (CCvV), Gobièrnu a aprobá nombramentu di señor Richard Begina i señor Antonio Hernandez komo presidente respektivamente presidente suplente nobo di e órgano aki, a start un ròndu di konsulta kaminda ámbos persona den nan kalidat nobo a hiba kombersashonnan preliminar ku sekretario di CGOA i tambe ku e dos partidonan. Karakter di e kombersashonnan tabata pa sera konosí mas di aserka ku otro i tambe ku funshonamentu di e órgano. Señores Begina i Hernandez, ku a keda proponé dor di ámbos partido den CGOA, pa e funshonnan ku a bira vakante despues di retiro boluntario di señores Valdemar Marcha i Franklin Hanze, tin konosementu vasto di atministrashon públiko i eksperensia amplio ku funshonamentu di aparato públiko, en partikular riba áreanan ku ta ligá na kondishonnan laboral di empleadonan públiko. Pa luna benidero CGOA lo tene su promé enkuentro plenario bou di guia di e presidio nobo.


text:
Verlof di Parto (Zwangerschapsverlof)
Verlof di Parto
Trahadonan femenino, sigura bao e Seguro di Malesa di SVb, tin derecho riba compensacion pa dianan di verlof di parto (zwangerschapsverlof), pues dianan liber y compensa prome y despues di parto. E verlof di parto ta core pa un total di 12 siman.
Rekisitonan
Pa haya e dianan compensa e trahado femenino mester cumpli cu e siguiente rekisitonan:
1. E trahado mester ta inscribi na SVb como empleado.
2. E trahado mester trece un declaracion di partera of medico di e fecha di parto.
3. E trahado mester entrega tur documento por lo menos dos (2) luna prome cu e fecha di verlof ta cuminsa, preferibel 3 luna prome cu e fecha di parto.
Na momento cu e trahado cumpli cu e 3 rekisitonan aki, SVb ta duna e trahado un carta cu ta indica e periodo di verlof. E trahado mester entrega un copia di e carta aki na su doño di trabao.
Por email e documentonan aki pa medisch@svbaruba.org.
Compensacion
SVb ta compensa un verlof total di 12 siman. E trahado por parti e verlof desde 4 te cu 6 siman prome cu e parto, y e resto di e 12 siman despues di parto. Si e trahado duna lus riba un otro fecha cu cual su partera of medico a indica, e fecha aki no tin influencia riba e total di dianan di verlof cu SVb ta aproba. SVb ta compensa 100% di e salario di e trahado cu ta ricibi verlof di parto.
Cambio den Inicio y Duracion di Verlof di Parto
Den caso cu e futuro mama ta notifica AO entre 4 y 6 siman prome cu e fecha di parto, e verlof di parto ta inicia riba e dia cu a notifica AO.
Por ehempel: E mama ta scoge pa bay cu verlof 4 siman prome cu parto. E ta notifica AO 5 siman prome cu parto; esaki ta nifica cu for di e momento ey e mama su zwangerschapsverlof ta drenta na vigor.
Tambe tene na cuenta cu:
- Si e baby nace durante di e zwangerschapsverlof prome cu e fecha stipula e verlof di 12 siman ta keda valido.
- Si e baby nace prome cu e verlof cuminsa, esta prematuro, e verlof di 12 siman ta cuminsa core for di e fecha di nacemento.
- Si e baby nace despues di e fecha stipula di nacemento, e verlof di 12 siman total ta keda na vigor.
Den caso cu e mama no por traha ainda despues di e verlof di parto e mester meld AO entrante e prome dia despues cu e verlof di parto a caba.
Mas informacion
Pa mas informacion por tuma contacto cu Administracion Medico di SVb via email medisch@svbaruba.org, telefon 527-2700 of via e formulario di contacto.


text:
Liña di keho 0800 0922
Liña di keho 0800 0922
Ku orguyo mi ta tuma nota ku despues di a alerta Gobièrnu na mas di un okashon tokante e inportansha di tin un bon servisio di telekomunikashon (internèt). Minister di VVRP a instrui BTP pa habri e liña di keho 0800 0922 pa asina pueblo por trese su keho dilanti i asina BTP por atende ku esaki. Banda di esaki tambe mi a nota ku djaweps awor lo sigui ku e reunion den Parlamento pa atende ku e punto ariba menshona.
No opstante tur loke ya a logra kaba mi ke tòg sa di Minister Cooper e siguiente puntonan.
- Kon ta pará ku e lèi nobo di telekomunikashon?
- Na momentu ku BTP haña un keho, ki ta e pasonan ku BTP lo tuma pa atende ku esaki?
- Ki ta e pasonan ku gobièrnu lo tuma na momentu ku un kompania di telekomunikashon ta den omishon?
Nos di Partido Inovashon Nashinal (Pin) lo sigui vigila e situashon aki asina pueblo por haña un alivio.


text:
Gobierno, UA y KvK ta firma e LOI pa “Aruba como Isla di Incubacion”: Un logro grandi pa comercio di Aruba.
Oranjestad – Un di e metanan cu Gobierno di Aruba, Camara di Comercio y Industria (KvK) y Universidad di Aruba kier pa bira realidad pa Aruba ta e creacion di Aruba como un isla di incubacion. Cu yen di orguyo nos por bisa awe cu a persevera y ta tumando paso den e bon direccion. Awe 31 di october a tuma luga e formalisacion di un acuerdo por medio di un Letter of Intend (LOI) pa e introduccion di un “Business Incubation Island Aruba”. Esaki ta un documento caminda cu Gobierno di Aruba den representacion di Prome Minister di Aruba, sra. Evelyna Wever-Croes, Universidad di Aruba y KvK ta firma y asina mustra confiansa y colaboracion den e creacion di un plataforma pa incubadornan comercial na Aruba. E concepto ta pa haci Aruba un isla caminda iniciativanan ta wordo stimula den un ecosistema di incubacion den cua tur e stakeholders ta yuda e comerciantenan den e incubacion comercial pa crea un miho base economico pa e isla den su totalidad. Un di e metanan di un incubador comercial ta pa laga e negoshi crece y ta exitoso.
E idea ta pa crea un comunidad di incubacion comercial formalisa via e modelo Triple Helix. E colaboracion aki ta uno hopi significativo mirando e ta combina forsa y participacion di sector publico via Gobierno, sector priva via KvK y e sector di conocemento via Universidad di Aruba. E participantenan ta haci realidad e plataforma y lo establece un fundacion bou di e nomber di ABIA: Aruba Business Incubation Agency na unda lo asigna un directiva pa maneha e plataforma. Un di e aspectonan mas importante tras di esaki ta e colaboracion cu ta wordo crea y door di conecta tur e stakeholders ta haci posibel cu tur participante ta contribui na un solo meta y comparti actividad y conocemento tecnologico. E ecosistema ta brinda oportunidad pa comparti y baha cierto gastonan y ta stimula colaboracion via inovacion cerca e companianan.
E compromiso di ABIA pa nos comercio
E LOI ta duna forsa na e compromiso entre gobierno, Universidad di Aruba y KvK pa crea un isla di incubador comercial bou supervision di ABIA. E plataforma ABIA lo percura pa colaboracion pa promove inovacion social y economico. Door di establece y conecta e diferente localidadnan di incubador comercial na Aruba ABIA kier crea un miho ambiente pa negoshinan y start-ups caminda por colabora y asina desaroya Aruba den un isla di incubacion comercial. Otro aspecto importante ta cu e incubador lo yuda e negoshinan via coaching, facilita servicionan y ta a base di e metanan cu ta inclui den e SDGs (Sustainable Development Goals) pero tambe por enfoca riba e sectornan prometedor manera Gobierno tin stipula. E posibilidad ta existi tambe cu companianan cu kier crece of expande nan servicionan of productonan por haya e sosten door di participa den un incubador.
Aporte financiero di Gobierno
Gobierno ta inverti tambe pa e formalisacion di ABIA pa yuda cubri parti di e gastonan di e prome aña. E compromiso aki sigur ta di aprecia y ta mustra cu Gobierno ta wak e importancia di incubadornan comercial na Aruba. Gobierno a apunta Aruba Futura Foundation pa fungi como respresentante di ABIA.
Esaki ta mustra e importancia pa Aruba di transforma den un isla incubador di negoshi cu ta duna balor na e empresarionan pa por lanta un negoshi stabil y duradero. Colaboracion ta hopi importante pa e exito di un negoshi y esaki ta wordo formalisa por medio di e Aruba Business Incubation Agency.
Aruba, 31 di october 2019Scroll To Top


text:
WILLEMSTAD – Mester dekolonisá nos enseñansa i evitá ku nos ‘mentenan’ ta sigui bai den eksterior i en bes di kontribuí na desaroyo di nos pais, nan ta yuda ekonomia di otro paísnan krese. Ta p’esei mester evaluá e seramentu di kombenionan ku vários universidat internashonal.
Rector Magnificus di UoC, Francis Delanoy a ekpresá su preokupashon, pa e echo ku miéntras ku den Regio, e universidatnan ta traha riba fortifikashon i koperashon pa mantené e studiantenan den nan mes pais, nos ta manda nos studiantenan bai afó, ku e riesgonan ku esaki por trese kuné.
Francis Delanoy den kòmbersashon ku Dulce Koopman
Rector Magnificus resientemente tabata na Sto.Domingo, kaminda ku e organisashon di Universidatnan den Caribe i sentronan di investigashon, UNICA ,- di kua Rector Delanoy ta vise presidente- a selebrá su di 50 aniversario. Na e okashon aki a re-inventá UNICA i kambia su nòmber den Universities Caribbean. Delanoy: “Un organisashon kaminda tur universidat di region a uni pa defendé interesnan i propagá estudio den Karibe”.
Francis Delanoy ta partidario pa dekolonialisá nos enseñansa. “E mester bira ku e ta forma hende, ku di bèrdat tin balor propio pero ku alabes ta komprondé su konteksto”. ‘Tantu bal manda un studiante di por ehèmpel 18 aña Hulanda óf Merka, kaminda e ta siña un kultura i haña su formashon i na regreso aplik’é na Kòrsou, algu ku kisas no ta fit den nos komunidat’.
Ta p’esei mester usa e base fuerte di Caribe. I gran parti di Caribe ta kla pa hasi esaki tambe, ta solamente Kòrsou falta pa traha riba esei, segun Rector Magnificus, Francis Delanoy.
UoC ta determiná pa kontinuá ku su programa di regionalisashon i internashonalisashon i ta apliká komo punto di salida, base igual di kapasidat ku tur otro partner.


text:
Oranjestad-Recientemente Banco Central a presenta su cifranan pa e ultimo kwartal di 2013 y tambe pa henter 2013 y e cifranan aki ta sigur un indicador cu turismo di Aruba ta bayendo den un bon direccion.
Maneho estableci pa Gobierno di Aruba a traves di Minister di Turismo, Otmar Oduber ta pa eleva e calidad di nos turismo, cu nos por haya turistanan cu ta laga mas placa atras den nos economia.
Si mira e cifranan presenta pa Banco Central, esaki ta hustamente loke ta tumando lugar tambe, unda cu por mira cu na 2013 e placa cu turistanan ta laga atras (tourism receipts) a aumenta cu casi 180 miyon compara cu 2012, creciendo cu 7.1%.
Si mira e tendencia for di 2010 den e tourism receipts por bisa cu esaki a bin ta creciendo aña tras di aña. Na 2010 esaki tabata 2,232.0 biyon, na 2011 a aumenta te na 2,411.1 biyon, na 2012 a subi na 2,502 biyon y na 2013 esaki a yega te na 2,679.7 biyon.
E resultado di e ultimo kwartal di 2013 por wak cu esaki a yega te na 687.2 biyon compara cu 615.7 biyon durante e ultimo kwartal di 2012, cual ta un crecemento di 11.6% den e tourism receipts.
Pero no ta solamente e placa cu turistanan ta laga atras ta resalta den e cifranan di Banco Central, e cantidad di anochinan cu nos bishitantenan ta keda na nos isla tambe a bin ta conociendo un aumento for di 2010. Na 2010 e cantidad di anochinan cu e turistanan a keda na nos isla tabata 6,466,217, esaki a subi na 2011 te na 6,685,807, na 2012 a bolbe subi te na 6,907,143 y na 2013 a yega na e total di 7,126,771, cual ta un crecemento subistancial compara cu 2010, e promer aña cu Minister Otmar Oduber tabatin e cartera di Turismo. Esaki un biaha mas ta ilustra cu maneho di turismo ta bayendo den un hopi bon direccion.
No por keda sin menciona e cantidad di bishitantenan cu nos isla a bin ta hayando, cual mescos cu e tourism receipts y e cantidad di anochinan cu a keda na nos isla, a conoce un crecemento aña tras di aña. Na 2010 e cantidad di bishitantenan cu nos isla a ricibi tabata 824,702, na 2011 e la subi te na 868,973, na 2012 a sigui crece te na 903,934 y na 2013 e la yega te na 979,256.
Minister Otmar Oduber ta sumamente orguyuso di por mira e resultadonan positivo pa e pilar economico di nos isla, cual a bin ta dunando resultadonan hopi positivo na bienestar di nos economia. E ta sigur cu e logronan aki no lo por tabata posibel sin e sosten no solamente di e partnernan den e industria, pero tambe di tur esnan cu ta labora den e ramo aki. P’esey el a gradici y felicita cada un di nan pa e gran resultadonan aki y a pidi pa sigui cu e gran trabou cu a bin ta eherciendo pa nos por sigui ta orguyoso di nos isla como un di e mihor destinacionnan turistico.


text: KRALENDIJK – 1 di yanüari, promé mainta di aña nobo, poko despues ku gai a kanta kòkòdèk, a tuma lugá loke ta un tradishon e fiesta di maskarada na kas di gezaghèber. Djarason mainta gezaghèber Edison Reina su kas tabata porta habri pa spera esnan ku ta atendé ku e aktividat di maskarada. Hopi hende a presentá i a topa otro i sosialisá un momentu. Un tremendo show di Maskarada tabatin loke e grupo a perkurá pe. Durante e mainta gezaghèber Rijna a dirigí palabra na tur presente.”Pa motibu ku boso mester ta di bishita na mi kas promé mainta di aña nobo, mi mester drumi despues di kambio di aña mardugá un bes, pa lanta mainta spera boso yegada. Mi ta kontentu ku e grupo di Maskarada ku ta importante i parti fuerte di nos kultura. Ta importante pa mantené esaki i ken ku bin biba na Boneiru tuma parti na nos selebrashonnan kultural entre otro Maskarada. 2020 mi ta konvensí ku e ta bai bira mihó ku 2019. Boneiru ta den bon desaroyo,”entre otro gezaghèber Rijna a menshoná. Despues di a papia el a entrega e regalo ku ta parti di e ambiente di maskarada, esta pone algu den e mochila, komo apresio di gratitut pa nan presensia.


text:
KOMUNIKADO DI KUERPO POLISIAL KÒRSOU Kaso di maltrato i destrukshon ku detenshon.
KOMUNIKADO DI KUERPO POLISIAL KÒRSOU
240 / 2017
7 yüli 2017
Kaso di maltrato i destrukshon ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 7 di yüli 2017, alrededor di 12.16 or, Sentral di Polis a risibí notifikashon di un
kaso di maltrato ku ta tuma lugá na un kas na Barber. Patruya ku a yega na e sitio a topa un
pareha ta lucha ku otro den kurá. Na momentu ku polis a bai pa atendé ku e hòmber, e
hòmber aki a bira hopi agresivo i kue un blòki ku intenshon di dal e agente polisial kuné.
Polis mester a usa forsa pa kalma i detené e hòmber S.Z.O. nasé na Kòrsou di 22 aña di
edat. Na momentu ku polis tabata transportá e sospechoso pa Warda di Reshèrshi, e
tabata bati e porta i glas di e outo polisial. Na yegada na warda e sospechoso a baha for di
outo dal kámara di un periodista i kibra e lèns.
A presentá S.Z.O dilanti un fiskal ouksiliar ku a ordená su enkarselamentu pendiente pa
mas investigashon.


text:
ORANJESTAD – “Nos ke pa tende nos, nos ke rèspèt”, e ámtenarnan, dosentenan i polisnan ta kanta den un demonstrashon huntu kontra e ekonomisashonnan di gabinete arubano ku a fòrsa espesialmente pa motibu di e eksigensianan hulandes pa ayudo.
“Hende ta bisa ku nos no ke ta solidario. Nos ta si, i nos ke entregá sigur. Pero e ministernan ta djis hasi nan kos tras di nos lomba sin konsultá nos. E ora ei nos no sa kon ta pará ku nos”, un dosente di enseñansa sekundario ku ta protestá ta bisa.
Algun sentenar di hende a duna oido na e apelashon di e bònt di enseñansa Simar, bònt di polis SPA i bònt di ámtenar Seppa pa protestá. E bòntnan a entregá karta i petishon na parlamento.
Kombersashon djaluna
Promé minister arubano Evelyn Wever-Croes ta bin tuma esakinan personalmente huntu ku e ministernan kolega. Aktivista, prensa í minister durante di esaki no ta tene nan mes na e konseho pa tene distansha di otro.
Wever-Croes ku masha gritamentu di e demonstrantenan ta splika ku Aruba ta bou di hopi preshon di Reino pa kumpli ku e eksigensianan di e ayudo. “Pero djaluna awor nos lo drenta e diálogo ku boso”, e ta primintí e sindikatonan.
E pregunta ta keda kiko por alkansá ku un diálogo asina. Den e debate ku Tweede Kamer gabinete hulandes a laga sa kaba ku nan no ta habrí mas pa un diálogo ku e islanan tokante e kondishonnan di ayudo.
Eksigensia di Hulanda
Aruba, Kòrsou i Sint-Maarten ta haña ayudo den e krísis di corona solamente si nan akseptá tur e kondishonnan hulandes i ehekutá nan rápidamente. Lesa mas tokante di esaki.
Tòg Magaly Brito di bònt di ámtenar Seppa ainda ta boga pa Hulanda duna espasio na Aruba pa por tene e diskushon propio tokante e ekonomisashonnan. “Kisas huntu (sindikato i gobièrnu, red.) nos ta yega na mas ekonomisashon ku loke Hulanda ta eksihí aktualmente.”
E protesta no tabata solamente tokante ekonomisashon, sino tambe tokante di e fayonan den enseñansa. Skolnan ta bisa ku nan tin problema pa introdusí e medidanan di corona.
Skolnan no ta coronaproof
Skolnan na Aruba por a habri djaluna despues di dos luna. Pero hopi di nan a tene nan portanan será pasobra e tempu tabata muchu kòrtiku pa introdusí tur e medidanan di seguridat. Lesa mas tokante di esaki.
E demonstrashon a lòs hopi reakshon negativo bou di Arubano. Espesialmente den social media tabatin hopi komentario durante i despues di e protesta kontra amtenar i otro aktivista.
“Trahadónan den e sektor privá a pèrdè 50 te 100% di nan salario. Pakiko nan (ámtenarnan red.) mester komportá asina egoista awor ku henter e pais ta den krísis”, segun un reakshon.


text:
Karnaval i t trahe di Karnaval
Seri di Herensia Kultural
Mashá poko ta konosí tokante orígen di Karnaval na Kòrsou. Probablemente miembronan di elite europeo a trese karnaval Kòrsou na fin di siglo 19. Publicatieblad no.30 di 1872 ta menshon’é pa promé biaha ofisialmente.
Te na aña 1953 tabata selebrá Karnaval prinsipalmente den klupnan sosial. Na añanan sesenta bou di direkshon di Elias Bronswinkel a rebibá karnaval atrobe. I for di 1970 Karnaval di Kòrsou ta sigui krese komo un fiesta popular ku ta selebrá tur aña. Ta start ku Festival di Tumba, ta skohe despues un reina, un prens i un pancho, ta kulminá ku e Gran Marcha.
NAAM pa medio di e rúbrika akí ke duna un kontribushon den Luna di Karnaval Korsou 2009 na konosementu di desaroyo di Karnaval i su trahe.
Mas di 600 yarda di tela, 144 bòter di leim i prinsipalmente un bon dósis di perseveransia ta e reseta. Lila van der Meulen, tempu ei diseñadó di e trahenan pa e grupo di karnaval Gipsies, ta kompará e trabou di diseño i kostura di e trahenan di karnaval ku trahamentu di bolo. “Bo mester di tur e ingredientenan pa bo por traha algu bunita di bèrdè.” E trahenan di e sesentisinku miembronan di Gipsies ta tuma mas di 32.000 pida tela. Nan ta bai bistí komo kaleidoskopio den Gran Marcha. Nochi tras nochi nan ta traha te lat den nan klup. Aki bo ta haña hende ta plak, kòrta i bòrda. “Loke hende ta gusta ta brio, gleter i kolónan yamativo”, esei ta Lila su eksperensia di trinta aña. For di yüni di aña pasá e klup a aprobá su diseño. “Esei ta nesesario pa por logra tin tur kos kla na tempu.” E biaha akí e miembronan tin hopi kos di hasi. Kosedónan profeshonal ta entregá e trahe básiko, pero ta masha trabou tin di hasi pa dòrna e trahe, sombré i hanskunnan. Ta asina ta sosodé tur aña atrobe den tur e gruponan. Esta for di añanan setenta di e periodo aktual di karnaval, tambe yama ‘era nobo’. Ántes tabata otro. Promé ku 1953 tabata selebrá karnaval prinsipalmente den klupnan sosial na nos isla. Orlando Cuales ta kòrda ku hendenan den òptògt di ántes tabata bisti maskarada. “Trahenan presioso”, ‘Shon Bènchi’ Wefer ta agregá. “Miembronan di e diferente klupnan tabata disfrasá masha shik na makaku, pirata, na tur sorto di kos.” E desaster di e inundashon di 1953 na Hulanda a nifiká final di nos ‘karnaval estilo bieu’.
Ta te na prinsipio di añanan setenta a bolbe organisá un òptògt. Orlando: “Nos miembronan a puntra asombrá ora nos a bai partisipá pa promé biaha ku grupo Globo: ‘Nos no ta haña maskarada? Ami no ta bai kana asina ei si tur hende ta rekonosémi.’ Pues nos a duna tur hende un antifas. Pero na mitar di kaminda tur hende a kit’é tir’afó.”
Karnaval a krese bira e fiesta popular mas grandi di Kòrsou. Ta e teater di kaya ‘theater of the streets’, asina Orlando a yam’é. “Ku Grupo Globo nos ke trese un mensahe, representá algu, proklamá algu. No ta e kanamentu nèchi den kompas ta konta, sino e alegria eksesivo, selebramentu di e fiesta.” Tras di kada ‘representashon’ di Globo tin un pensamentu, un filosofia. Ántes e miembronan tabata disfrasá na pirata òf payaso. Pero e tempu ei a pasa. Orlando: “Nos no ta kere mas den eseinan. Awor nos ta trese un tema. Algun aña pasá por ehèmpel: féniks, saliendo di e idea ku bo por renasé, ku mañan lo ta un mihó dia. Kompleto nos a tres’é, ku un poema kargá pa muzik i ku a toka durante e òptògt. Anto na aña 2002 e tema ta tokante e papel importante ku hende muhé ta hunga den komunidat: ‘Muhé ta manda mundu’ un dicho konosí na Kòrsou.” Globo ta rebibá e hit bieu di Doble R ‘Muhé ta manda mundu’.
Ritmo i muzik ta indispensabel den marcha di karnaval. Durante añanan kuarenta emigrantenan di Islariba den servisio di e refineria di aki tabata djùmp riba muzik di steelband den kayanan di Suffisant. Despues sobrá di komunidat tambe a djòin e fiesta di karnaval i bandanan lokal manera Orquesta Concordia, Melody Boys i Piscadera Bay Orchestra tabata kompañá e marchanan. Pero for di añanan setenta, añanan di identidat propio i konsenshi nashonal, gruponan ta kana e ruta di Gran Marcha, disfrasá den trahenan kolorido, radiante i riba ritmo di nos propio muzik, nos Tumba.
Tur kos por, tur hende ta loko loko den karnaval. Diseñadónan, trahadónan di karosa, kosedó i músikonan ta perkurá pa tur aña di nobo tin kreashonnan sobresaliente. Rònt mundu pueblonan ta selebrá fiesta i ta disfrasá e djadumingu promé ku djárason di shinishi, promé dia di e periodo di yuna. “Sin embargo, na kada lugá e fiesta ta nèt un tiki distinto.” Ta opinion di Orlando. “Nos ta dediká, por ehèmpel masha atenshon na loke nos ta bisti. Na otro paisnan bo ta mira ku ta djis algun hende ta kana bistí ku un kreashon refiná i sobrá ta bisti algu di mes koló, nada partikular. Na Kòrsou kada trahe mester ta sumamente spesial. Nos ta dediká muchu mas ora na obra di man ku na mayoria di pais.”
Tempu ta kambia. Tur kos ta mas karu. Kosedó, banda… Si binti aña pasá un miembro tabata paga mas o ménos 300 florin pa su trahe, awor e mester skupi 800 te 900 florin pa e por kana den Gran Marcha. Pero asina tantu sunú manera na Trinidad i na Brazil karnavalistanan kurasoleño no ta ekshibí. E motibu ta meresé un estudio.
Portrèt:
1. Trahe di karnaval
2. Desaroyo di trahe
Fuentenan
Juan Camelia (adaptashon I. Witteveen), ‘Hoe carnaval groeide tot een echt Curaçaos volksfeest’ den Amigoe, 22 di yanüari 1994.
Kombersashon ku: Fifi Rademaker, Carl van der Meulen, Lila van der Meulen, Orlando Cuales i Benjamin ‘Shon Bènchi’ Wefer (2002)


text:
Derecho di autor
Derecho di autor of copyright (papiamentu: derechi di outor) ta e derecho di titulo eventual di un trabou di ciencia, literatura y arte pa defini con, unda y ki dia nan trabou a wordo publica of reproduci. E derecho di autor ta existente di derecho. Niun tin cu registra of deposita.
Na cuminsamento e derecho di autor tawata pa texto y buki so, pero poco poco a bin pa mas otro trabou amplia y awo e ta pa otro trabou aplica tambe, manera: discurso, software, potret, pelicula, musica tuma, trabou artistico, trabou di construccion y trabou di corant.
Derecho di autor di Aruba y Antia[editá | editá fuente]
E derecho di autor di Aruba y Antia Hulandes ta basa riba "auteursverordening van 1913", cu tawata basa atrobe riba 'Derecho di autor Hulandes' di aña 1912. E derecho di autor di Antiano y Arubiano tin e mesun punto di bista cu esun di e Nederlandse auteurswet, den su forma original.[1]
Link externo[editá | editá fuente]
Lista di fuente[editá | editá fuente]
- ↑ Jacob Hendrik Spoor, D. W. F. Verkade, D. J. G. Visser Auteursrecht: auteursrecht, naburige rechten en databankenrecht


text:
21 Wèl, ora nan tabata serka di Herúsalèm i a yega Bètfage riba Seru di Oleifi, Hesus a bisa dos di su disipelnan:2 “Bai i drenta e pueblito ku boso ta mira boso dilanti, i mesora boso lo haña un buriku mará i un yu di buriku huntu kuné; lòs nan i trese nan pa mi.3 I si un hende puntra boso algu, boso tin ku bis’é: ‘Señor tin mester di nan.’ Anto lo e manda nan mesora.”4 De echo, esaki a sosodé pa asina loke e profeta a papia por a kumpli, ora el a bisa:5 “Bisa e yu muhé di Sion: ‘Ata bo Rei ta bini serka bo, ku un genio suave i sintá riba un buriku, sí, riba un yu di buriku, yu di un bestia di karga.’”6 Di manera ku e disipelnan a bai i a hasi manera Hesus a manda nan.7 Nan a trese e buriku ku su yu i a pone nan pañanan riba esakinan, i el a sinta riba e yu di buriku.8 Mayoria di e multitut a habri nan pañanan riba kaminda, miéntras ku otronan a kap rama di palu i pone nan riba kaminda.9 Anto e multitut, esnan ku tabata bai dilanti dje i esnan ku tabata bini su tras, tabata grita: “Por fabor, salba* e Yu di David! Bendishoná ta esun ku ta bini den nòmber di Yehova!* Por fabor, salb’é, abo ku ta den shelu!”10 Awor bon, ora el a drenta Herúsalèm, henter e stat a bira aribabou, i e hendenan tabata puntra: “Ta ken esaki?”11 E multitut tabata kontestá nan: “Ta profeta Hesus di Názarèt di Galilea!”12 I Hesus a drenta den tèmpel i a kore ku tur hende ku tabata bende i kumpra kos den tèmpel, i el a bòltu mesa di e kambiadónan di plaka i banki di esnan ku tabata bende palomba.13 I el a bisa nan: “Ta pará skirbí: ‘Mi kas lo ser yamá un kas di orashon,’ ma boso ta hasié un kueba di ladron.”14 Ademas, hende siegu i koho a bini serka dje den tèmpel, i el a kura nan.15 Ora e saserdotenan prinsipal i e eskribanan a mira e kosnan maravioso ku e tabata hasi—i ku e mucha hòmbernan tabata grita den tèmpel i bisa: “Por fabor, salba e Yu di David!”—nan no a keda niun tiki kontentu16 i a puntr’é: “Bo ta tende loke e muchanan akí ta bisa?” Hesus a bisa nan: “Sí. Boso no a lesa esaki nunka: ‘For di boka di mucha chikitu i yu na pechu, bo a perkurá alabansa’?”17 I el a kita bai laga nan i sali for di e stat bai Betania; einan el a pasa anochi.18 Mainta trempan, ora e tabata bai e stat bèk, el a sinti hamber.19 El a mira un palu di figu kantu di kaminda, i el a bai na e palu, ma e no a haña nada na dje, sino blachi so. Anto el a bisa e palu: “Djawe padilanti, lo bo no pari nunka mas.” I mesora e palu di figu a seka.20 Ma ora e disipelnan a mira esaki, nan a keda asombrá i a puntra: “Ta kon e palu di figu por a seka mesora asina?”21 Hesus a kontestá nan: “Di bèrdat mi ta bisa boso: Si boso tin fe i no ta duda, boso no solamente lo hasi loke mi a hasi ku e palu di figu, ma tambe si boso bisa e seru akí: ‘Hisa bo mes benta den laman,’ esei lo sosodé.22 I tur loke boso pidi den orashon ku fe, boso lo haña.”23 Awor bon, despues ku el a drenta den tèmpel, e saserdotenan prinsipal i e ansianonan di e pueblo a bini serka dje, miéntras ku e tabata siña hende, i nan a puntr’é: “Ku ki outoridat bo ta hasi e kosnan akí? I ken a duna bo e outoridat akí?”24 Hesus a kontestá nan: “Ami tambe lo puntra boso un kos. Si boso kontestá mi, e ora ei lo mi bisa boso ku ki outoridat mi ta hasi e kosnan akí:25 Di unda Huan a haña outoridat pa batisá hende? Di shelu òf di hende?” Ma nan a kuminsá deliberá ku otro: “Si nos bisa: ‘Di shelu,’ lo e puntra nos: ‘Pakiko boso no a ker’é anto?’26 Ma si nos bisa: ‘Di hende,’ nos tin ku tene miedu di e multitut, pasobra nan tur tabata kere ku Huan tabata un profeta.”27 Di manera ku nan a kontestá Hesus: “Nos no sa.” E, na su turno, a bisa nan: “Ami tampoko no ta bisa boso ku ki outoridat mi ta hasi e kosnan akí.28 Kiko boso ta pensa? Un hòmber tabatin dos yu. El a bai serka e promé i bis’é: ‘Mi yu, bai traha awe den e kunuku di wendrùif.’29 E yu a kontest’é: ‘Mi ta bai, Tata,’ ma e no a bai.30 Anto el a bai serka e di dos i bis’é meskos. Esaki a kontest’é: ‘Mi no ta bai.’ Despues, el a sinti duele i a bai tòg.31 Kua di nan dos a hasi e boluntat di nan tata?” Nan di: “E último.” Hesus a bisa nan: “Di bèrdat mi ta bisa boso ku e kobradónan di belasting i e prostitutanan ta drenta e Reino di Dios promé ku boso.32 Pasobra Huan a bini i a mustra boso e kaminda di hustisia, ma boso no a ker’é. Ma e kobradónan di belasting i e prostitutanan sí a kere Huan, i maske boso a mira esaki, boso no a sinti duele despues pa asina boso kere den dje.33 Tende un otro ilustrashon: Tabatin un hòmber, un doño di kas, ku a planta un kunuku di wendrùif, pone un tranké rònt di dje, koba un baki di pèrs drùif den dje i traha un toren di vigilansia riba dje. Despues el a hür e kunuku ku algun kunukero i a biaha pa eksterior.34 Ora e tempu di rekohé drùif a yega, el a manda su esklabonan bai serka e kunukeronan pa tuma su parti di e kosecha.35 Ma e kunukeronan a gara su esklabonan; nan a bati ún, mata un otro i un di tres nan a piedra mata.36 E doño a bolbe manda otro esklabo—mas tantu ku e promé biaha—ma e kunukeronan a hasi meskos ku esakinan.37 Por último, el a manda su yu serka nan, pensando: ‘Mi yu sí nan lo respetá.’38 Ma ora e kunukeronan a mira e yu, nan a bisa otro: ‘Esaki ta e heredero; ban, laga nos mat’é i poderá di su herensia!’39 Di manera ku nan a gar’é, bent’é pafó di e kunuku di wendrùif i mat’é.40 P’esei, ora doño di e kunuku di wendrùif bini, kiko lo e hasi ku e kunukeronan ei?”41 E saserdotenan prinsipal i e ansianonan a bis’é: “Komo ku nan ta mal hende, lo e laga nan muri un mal morto, i lo e hür e kunuku di wendrùif ku otro kunukero ku lo dun’é fruta ora ta tempu di kosecha.”42 Hesus a bisa nan: “E Skritura ta bisa: ‘E piedra ku e trahadónan a rechasá ta esun ku a bira e piedra prinsipal di skina. Esaki a bini di Yehova, i e ta maravioso den nos bista.’ Boso no a lesa esei nunka den e Skritura?43 P’esei mi ta bisa boso: Lo kita e Reino di Dios for di boso i dun’é na un nashon ku ta duna fruta pa e Reino.44 Ademas, e hende ku kai riba e piedra akí lo spat for di otro. Pa loke ta esun ku e piedra kai riba dje, e piedra lo plèch’é.”45 Awor bon, ora e saserdotenan prinsipal i e fariseonan a tende su ilustrashonnan, nan a ripará ku ta di nan e tabata papia.46 Maske nan tabata buska un manera pa gar’é, nan tabatin miedu di e multitut, pasobra esakinan tabata kere ku e ta un profeta.
Nota na pia di página
^ Lit.: “Hosana.” Esaki tabata un petishon na Dios pa salba Hesus.


text:
AHATA a organisa curso di planificacion di maneho di crisis pa su miembronan
ORANJESTAD, Aruba - 12 di juli 2021: Aruba Hotel & TourismAssociation (AHATA) a organisa un training di maneho di crisis en colaboracion cu Bureau Rampenbestrijding Aruba. E training di dos (2) dia tabata ofreci na miembronan di AHATA y a tuma luga dia 24 y 30 di juni na Aruba Marriott Ballroom.
E meta di e curso aki tabata pa empresarionan mehora nan habilidad pa fungi como un planificado di nan propio ‘Incident ManagementTeam’ y pa desaroya un plan cu ta di acuerdo cu Aruba su sistema nacional di incidente.
Un plan di maneho di crisis comprensivo ta importante y ta sirbi como un manual pa trata diferente tipo di situacion cu por menasaun compania su entrada y integridad, y menasa siguridad di empleado y clientela. Cu e curso aki AHATA ta proveyendo su miembronan guia y apoyo cu e obhetivo cu companianan por recupera efectivamente di un emergencia.
Tabata tin un participacion activo y amplio durante e curso y tur participante a ricibi nan certificado na final.
Un gradicimento special na Humphrey Gomes y e team completo di Bureau Rampenbestrijding Aruba pa ofrece e curso, y danki na Aruba Marriott Resort pa e localidad y servicio excelente.


text:
Di 9 pa 16 juli 2021 a tuma luga e campeonato Junior Pan American Weightlifting Championships n’e ciudad di Manizales, Colombia.
E evento aki ta clasificatorio pa e Weganan Panamericano Hubenil cu lo tuma luga e aña’ki na Cali, Colombia.
Pa Aruba a biaha e atleta Jeremy Dijkhoff cu ta hisa den categoria di 96kg y como entrenador Walter Llerena.
Esaki ta bira e prome competencia internacional di e atleta Jeremy pa e aña’ki. Jeremy cu a sigui cu su trainingnan durante di e pandemia a bay bon prepara.
Den categoria di Jeremy tabata tin 13 atleta fuerte di e Continente Panamericano den e competencia Jeremy ta logra den su hisadanan den snatch ta hisa 110kg, clean & jerk 135kg pa un total di 245kg cu e total aki Jeremy ta kibra su propio record di Aruba cu un progreso di 35kg total den categoria di hubenil Sub-17. Cu e resultado aki Jeremy ta termina na di 12 luga.
Ganado den e categoria di 96kg a resulta medaya di Oro a bay pa Colombia, Medaya di Plata pa Ecuador y Brons pa Mexico.
Aruba Amateur weightlifting Association kier a manda palabra di gradicimento na Comite Olimpico Arubano y Setar NV cu a cubri e gastonan di participacion na Junior Pan American Weightlifting Championships na Manizales, Colombia y palabra di felicitacion na atleta Jeremy Dijkhoff cu a kibra su record cu 35kg y entrenador Walter LLerena.


text:
Relaciona cu e situacion actual di Corona Virus (Covid-19), nos ta informa publico en general lo siguiente.
Entrante 16 di maart te cu 31 di maart 2020 oficina di DIMAS lo ta cera pa publico.
DIMAS lo continua cu su servicio na su clientenan di e siguiente formanan:
- Website: Clientenan di DIMAS por sigui comunica via di e E- Helpdesk service riba su website www.dimasaruba.aw
- Facebook: Clientenan di DIMAS por sigui haci uzo di e opcion di Live Chat y Messenger via di su Facebook DIMAS AUA.
- Online services:
- Clientenan cu tin un cita pa entrega un peticion of tin un cita pa completa un registracion na DIMAS den e periodo indica aki riba, lo ricibi un email cu instruccion specifico con pa procede.
- Clientenan cu tin un deber pa raporta personalmente/ periodicamente den e periodo indica aki riba na DIMAS, lo ser instrui via di e plataforma(nan) digital di DIMAS, con pa procede.
DIMAS ta pidi su clientenan comprension pa e cambionan necesario cu a keda implementa cual ta den linea cu e plan di prevencion y mitigacion di riesgonan di Gobierno di Aruba relaciona cu e Corona Virus.
DIMAS lo sigui mantene su clientenan informa, si tin cualkier cambio of otro desaroyo, via di su plataforma digital y tambe email adres personal.
Si tin pregunta por bel via di telefon 5221500 of email nos na info@dimasaruba.aw.


text:
Resúmen
E krísìs di corona ta kousa problema pa e método kon ta komponé e Índise di preis di konsumidó (CPI) pa
Hulanda Karibense. Esaki partikularmente pasobra sierto produkto i servisionan no ta optenibel mas i
pues no tin preis tampoko pa e produkto i servisionan aki. Ademas e komportashon di kompra di
konsumidónan ta kambia i por ta mas difísil òf te asta imposibel pa opservá e preisnan korekto. E último
aki tabata e kaso na Saba na aprel 2020 durante ‘shelter in place’ i na Boneiru durante e ‘soft lockdown’
na sèptèmber 2020 i na mart 2021.
CBS, dependiendo di e situashon, a skohe pa diferente método pa apliká un preis fiktisio. Den e
dokumento aki nos ta splika dikon i kon nos ta hasi esei. E métodonan ta konforme ku loke nos ta hasi
pa e CPI hulandes oropeo. Pa e CPI hulandes oropeo nos ta sigui e instrukshonnan ku Eurostat, e ofisina
di estadístika di Union Oropeo (EU), a formulá. Pa nos usuarionan esaki ta nifiká ku tin konsistensia entre
e solushonnan pa Hulanda Karibense i Hulanda Oropeo. Basá riba e solushonnan ku a skohe p’é, na su
debido tempu e desaroyo di preis kalkulá entre e temporada despues i promé di corona lo kuadra ku
realidat.
Introdukshon
Pa e Índise di preis di konsumidó (CPI) di Hulanda Karibense nos ta balorá kada kuartal e desaroyo di
preis di tur gastu di konsumo di konsumidónan na Hulanda Karibense. CPI ta un norma importante pa
inflashon i ta indiká kon preisnan di un asina yamá makutu di kompra promedio pa kasnan di famia na
Hulanda Karibense ta desaroyá.
E krísìs di corona ta krea problema pa kompilashon di e CPI. Komo ku nos bida diario ta kambia, nos ta
gasta nos plaka di otro manera tambe: e makutu di kompra promedio ta kambia. Klupnan di deporte i
fitness tabata será, biahamentu no tabata por mas i hóreka tabata un tempu será na Saba i Sint
Eustatius den e di dos kuartal di 2020. Na nan lugá kisas nos ta kumpra mas produkto den
supermerkadonan. Ademas tabata difísil pa mensualmente opservá tur preis ku nos tin mester pa e CPI,
pasobra pa hasi esei nos mester bishitá tiendanan.
Den e tempu aki tambe ta nesesario pa nos kompilá e CPI pa nos usuarionan. Pero kiko hasi si nos no tin
òf no por kolektá preis?Den e kaso aki, pa e servisionan ku no ta kumpra mas, nos mester hasi
eskohonan ku ta tene kuenta ku e uso di e CPI. Kon nos ta hasi esei durante krísìs di corona aki, nos lo
splika den e artíkulo aki. Den kapítulo 2 nos lo bai mas den historia di e CPI i nos ta indiká kiko ta
importante ora ta usa e CPI. Despues nos ta deskribí den kapítulo 3 kua ta e problemanan ku ta surgi pa
kompilashon di CPI durante e krísìs di corona i kua solushonnan nos a skohe pa nan. Finalmente kapítulo
4 ta splika kua kategoria di gastu den e publikashon a ser mas afektá.
Dikon nos ta traha e CPI?
Un kriterio importante pa desaroyo di preisnan di konsumidó ta e kambio di e CPI den e periodo di un
aña. Nos ta kompará e nivel di preis pa e di dos kuartal di 2020 ku e nivel di preis di e di dos kuartal di
Kambionan den preis entre e kuartalnan mas ta hala mas atenshon di konsumidónan i nos ta duna
atenshon na esaki tambe.
E kambio di CPI kompará ku un aña anterior ta un kriterio importante pa inflashon. For di e CPI por saka
afó den ki grado e entrada di kasnan di famia mester subi pa por kumpra e mes produkto- i servisionan.
Pa e motibu ei ta hasi hopi uso di e CPI pa indeksashon. Si e entrada subi ku e mes porsentahe ku e CPI,
e ora ei kasnan di famia ainda por kumpra e mesun kosnan. No ta usa indeksashon solamente pa salarioòf penshunnan, pero tambe pa kontraktnan di hür i diferente otro kontraktnan ku ta sera.
Problemanan pa CPI pa motibu di krísìs di corona
Nos por distinguí tres konsekuensia di e krísìs di corona pa kompilashon di e CPI:
E komportashon di kompra di konsumidónan ta kambia manera ta kumpra sierto produktonan na
gran kantidat pa miedu di skarsedat (hamsteren);
E ta difikultá opservashon di preis òf no por tuma lugá mes;
Sierto merkansia i servisio no ta optenibel mas (akomodashonnan deportivo, klupnan di fitness,
kasino i sitionan di baile i buelonan).
E promé punto no tin efekto riba kompilashon di e CPI na e momentunan aki, pasobra nos ta sigui
desaroyo di preis di un makutu di produkto i servisio fiho. Riba término esaki lo por tin su efekto si, si e
patronchi di konsumo ta sigui kambia. Na Saba nos tabatin problema ku opservashon di preis na aprel.
Esei a kai afó pa motibu di e ‘shelter in place’ ku tabata na vigor entre 12 di aprel i 8 di mei 2020 i e ‘soft
lockdown’ na Boneiru di 21 di sèptèmber te ku 30 di sèptèmber i na mart 2021 durante e ‘lockdown’.
E falta kasi total di oferta di sierto servisionan (biahenan ku avion) ta un situashon úniko pa CPI i un
problema pa estadístika di preis. Den e siguiente párafo nos ta bai mas profundo den e konsekuensianan
ariba menshoná i kua solushon CBS a skohe.
3.1. Kambio di komportashon di kompra di konsumidónan
Na momentu di kompilashon di e CPI nos ta opservá e preisnan di un gran kantidat di merkansia i
servisio. E asina yamá makutu di kompra promedio aki ta fiho i konosé un repartishon den grupo di
merkansia (repartishon di coicop1
). Kada grupo di merkansia tin un balor i e plaka ku konsumidónan na
Hulanda Karibense gasta na nan ta determiná e balor aki. Boneiru, Sint Eustatius i Saba kada un tin nan
propio makutu i balornan i tambe nan propio opservashon di preis. E desaroyo di preis di un grupo di
merkansia ku konsumidónan ta gasta hopi plaka na dje ta konta mas ku un grupo di merkansia ku ta
gasta tiki plaka na dje. Komo ku midimentu di e desaroyo di preis ta para sentral den e CPI, no ta adaptá
e balor durante un aña kalendario. Si lo a adaptá e balornan, no ta kla mas si e resultadonan ta
konsekuensia di kambionan den e balornan òf di un kambio di preis.
Pa Hulanda Karibense a skohe pa fiha e balornan pa algun aña. E aktual balornan ta di 2013 i a kombertí
nan na e nivel di preis di 2017.
Dor di e balornan fiho, konsumo (kompra) mas òf ménos di un sierto produkto no tin direktamente un
efekto riba kompilashon di e CPI. Tampoko si den práktika esaki ta nifiká un skùifmentu di un sierto
grupo di merkansia pa un otro (manera por ehèmpel gasta ménos na fakansi i gasta mas na material di
konstrukshon òf muebel). E balornan ta fiho henter aña i ta inkorporá solamente e kambionan di preis di
kuartal pa kuartal.
1 Coicop ta para pa ‘classification of individual consumption by purpose’.
Riba término un tiki mas largu un kambio di konsumo komo konsekuensia krísìs di corona por tin efekto
si. Komo ku pa motibu di krísìs di corona e patronchi di gastamentu posiblemente a i ta kambia, esaki
den futuro lo por tin efekto riba e balornan, ora CBS bolbe adaptá esakinan. Te kon leu nos por
inkorporá e efekto aki realmente den e balornan, mester disidí ainda. Esei lo dependé tambe si e krísìs ta
dura largu i e kambionan ta mas struktural òf ku e ta dura relativamente kòrtiku i solamente ta kondusí
na un kambio temporal di e patronchi di gastamentu.
3.2.Opservashon di preis ta mas difísil òf imposibel
Na Hulanda Karibense CBS a konfrontá problema ku kolekshon di preis físiko di tienda i na Saba
partikularmente durante e ‘shelter in place’ i na Boneiru durante e ‘(soft) lockdown’.
Banda di kolekshon di preis den tienda ta kolektá preisnan tambe via internèt (online shopping) i ta pidi
hopi preis via e-mail òf telefòn (manera serka instansianan ku si tabata suministrá servisio, manera e
kompania di awa i elektrisidat). A usa e preisnan aki normal.
CBS pues tur luna ta kolektá preis pa Hulanda Karibense, pero nos ta publiká un sifra di kuartal. Kon nos
ta hasi esaki i pakiko? Pa un sierto produkto nos ta tuma e promedio pa e tres lunanan di un kuartal i ta
usa e promedio aki komo base pa komparashon di preis ku e kuartal anterior. Nos ta hasi esaki pasobra
e oferta di merkansia na Hulanda Karibense por fluktua bastante. E método aki ku CBS ta usa pa
Hulanda Karibense ya ta tene kuenta pues ku e posibilidat ku no ta tur luna por kumpra tur kos. Pero pa
motibu di krísìs di corona un parti grandi di e opservashon di preis na Boneiru i Saba a kai afó.
Pa sòru ku tòg nos por publiká un CPI ora no tin preis, pero ta bende e produktonan si, nos ta apliká
métodonan standart pa balotashon di preis ku falta (imputá). Dor di imputá un preis nos ta usa un preis
fiktisio temporalmente. Pa stipulashon di e preis fiktisio aki nos ta usa dos diferente método:
- Desaroyo di preis di un produkto semehante
- Keda mantené e último preis
Pa e promé método nos ta asumí ku e produkto di kua nos no tin preis, probablemente tin e mes
desaroyo di preis ku otro produktonan semehante. Si por ehèmpel nos no tin preis pa promentòn, nos
por asumí e ora ei ku promentòn probablemente lo demostrá e mes desaroyo di preis ku e sobra otro
berduranan.
Por apliká e di dos método bon ora un sierto produkto òf servisio tin un kurso di preis stabil. Si den e
opservashon e ora ei falta e preis, e ora ei ta rasonabel pa asumí ku e preis aki ainda ta meskos ku e luna
anterior.
Si e luna despues a bolbe opservá un preis, e ora ei nos ta bolbe usa e preis opservá aki. Esei ta konta pa
ámbos método. Di e forma aki e nivel di preis i e desaroyo di preis kalkulá ta bolbe yega riba e nivel
korekto despues di un imputashon, te asta si e imputashon no tabata kompletamente korekto.
Pa Saba CBS a skohe pa mantené e preisnan di tienda di mart 2020 pa aprel, konforme e di dos método.
Segun e mésun método, a usa e preisnan di ougùstùs pa e preisnan ku tabata falta na sèptèmber pa
Boneiru. Pa Boneiru tabata trata mas o ménos di mitar di e preisnan ku normalmente ta opservá
físikamente den pakus.
Un komparashon di e resultadonan di e opservashon di preis den pakus entre mart i mei 2020 na Saba ta
konfirmá ku esaki tabata e desishon korekto.
- 3.3.Oferta di servisionan ta disparsé
Pa motibu di krísìs di corona sierto servisionan no tabata òf apénas tabata disponibel, partikularmente
pa motibu di e medidanan di gobièrnu. Práktikamente tur pais a tuma medidanan ekstremo i esei a
tuma lugá na Hulanda Karibense tambe. Den henter Hulanda Karibense klupnan di deporte i di fitness
etc. tabata será durante un gran parti di e kuartal i no tabatin buelonan disponibel pa konsumidónan.
Na Sint Eustatius tambe hóreka, ku eksepshon di ‘take-away’, tabata será di 3 di aprel te 15 di mei.
Manera anteriormente menshoná, Saba tabatin di aber ku ‘shelter in place’ entre 12 di aprel i 8 di mei i
Boneiru tabatin un ‘soft lockdown’ di 21 te 31 di sèptèmber 2020 i un ‘lockdown’ na mart 2021.
Pasobra preisnan pa hopi servisio ta stabil na Hulanda Karibense nos a keda mantené e preisnan aki.
Na momentu ku tin oferta atrobe i e konsumidónan por hasi uso di e servisionan aki atrobe, nos ta bolbe
usa e preisnan vigente na e momentu ei. Meskos ku pa e métodonan menshoná den kapítulo 3.2 , e
nivel aktual di preis i e desaroyo di preis kalkulá entre e periodo promé i despues di corona ta kuadra ku
realidat. Esei ta un kondishon importante ora ta hasi uso di sierto método.
- Publikashon di CPI
Kada kuartal CBS ta publiká e CPI pa kada isla na un nivel total i pa diesdos kategoria di gastu. Den esaki
nada no ta kambia.
Kua kategorianan di gastu a ser mas afektá?
E di dos kuartal di 2020:
Den luna di aprel hopi kategoria di gastu a ser afektá pa motibu ku no tabata posibel pa hasi
opservashon físiko di preis den tiendanan. Den e siguiente kategorianan a keda mantené e preisnan:
artíkulonan di alimentashon i bibidanan sin alkohòl, bibidanan alkohóliko i tabako; mobilario,
aparatonan doméstiko; hóreka i diferente merkansia i servisio. Den e último kategoria aki tin tambe hopi
merkansia i servisio pa kuido personal.
E di tres kuartal di 2020:
Na sèptèmber tabata trata di un parti di e opservashon na Boneiru pa e kategorianan di gastu
komestibel i bibida sin alkohòl; bibida alkohóliko i tabako; tela, aparato doméstiko i mantenshon di kas;
hóreka i diferente produkto i servisio. Den e último kategoria aki tambe tin produkto i servisio pa kuido
personal.
- Den henter e periodo a keda mantené e último preisnan kolektá den kategoria di transporte riba tur e
islanan, pa motibu ku buelonan a kai afó. Den e kategoria di rekreashon i kultura a keda mantené e
último preisnan kolektá, komo ku klupnan di deporte i di fitness, ets. tabata será.
E di kuater kuartal di 2020:
Den henter e periodo a keda mantené e último preisnan kolektá den kategoria di transporte riba tur e
islanan, pa motibu ku buelonan a kai afó. Den e kategoria di rekreashon i kultura a keda mantené e
último preisnan kolektá, komo ku klupnan di deporte i di fitness, ets. tabata será.
E di promé kuartal di 2021:
Den henter e periodo a keda mantené e último preisnan kolektá den kategoria di transporte riba tur e
islanan, pa motibu ku buelonan a kai afó. Den e kategoria di rekreashon i kultura a keda mantené e
último preisnan kolektá, komo ku klupnan di deporte i di fitness, ets. tabata será.
Na mart 2021 un parti supstansial di e opservashon di tienda na Boneiru a kai afó. Parsialmente pasobra
e tiendanan tabata será, pero parsialmente tambe pasobra a kalkulá opservashon den e tiendanan komo
riskante i p’esei no a hasié.


text:
ORANJESTAD — Durante un rueda di prensa diahuebs mainta, Prome Minister Evelyn Wever-Croes a anuncia kendenan lo bira Minister pa Gabinete Wever-Croes II. Despues di un periodo di 2 luna di formacion di un gobierno nobo, Aruba ta conoce su ministernan nobo pa e siguiente gobernacion.
Sra. Evelyn Wever-Croes di Partido MEP. Lo ta encarga cu Asunto General, Innovacion, Organisacion Gubernamental, Infrastructura y Planificacion Teritorial, alabes Prome-Minister.
Sr. Ursell Arends di Partido RAIZ:Integridad, Naturalesa, Transporte y Cuido di Grandinan, Alaves Vice Prome Minister. E Ministerio lo enfoca riba e retonan den cada un di e tema nan aki den e temporada nos dilanti, cu mester bay man den man cu desaroyo di nos pais.
Sra. Xiomara Maduro di Partido MEP:Finansas y Cultura. Den e situacion financiero dificil cu nos ta y e retonan nos dilanti, cu lo ta grandi, nos a scoge pa continuidad y experiencia di ultimo añanan. Alaves Sra. Maduro ta e di dos Vice Prome Minister.
Sr. Geoffrey Wever di Partido RAIZ:Asunto Economico, Comunicacion y Desaroyo Sostenibel. E exito di nos recuperacion como pais lo depende di e desaroyo economico, con resiliente nos por haci nos pilar economico di berdad. Den e ultimo añanan nos a traha riba e maneho y e fundeshi y awor mester bay ehecut’e.
Sr. Rocco Tjon di Partido MEP:Husticia y Asuntonan Social. Cu su preparacion riba e area di husticia y combina cu asuntonan social, lo enfoca mas riba prevencion. Sra. Vanessa Tjon-Kock, casa di sr. Tjon, actualmente Korps Chef, lo bandona e funcion aki temporalmente pa e periodo di e gabinete aki y lo ta encarga cu un otro funccion. Esaki pa evita cualkier impresion di conflicto di interes cual pa nos Gabinete ta importante den cuadro di integridad.
Sr. Endy Croes di Partido MEP:Enseñansa y Deporte. Sr. Croes ta un persona cu un pasion y dedicacion inmenso pa su trabou, pa mucha y hobennan, cu semper ta scucha tur actor importante, den e caso aki den enseñansa. Sr. Croes lo sa di aplica esaki pa maneha e area di enseñansa, trahando cu e profesionalnan riba e tereno y trece trankilidad. Prome Minister lo tey pa yuda caminda cu tin mester.
Sr. Glenbert Croes di Partido MEP: Labor, Integracion, Energia. E dos carteranan di Labor y Integracion a wordo poni hunto pa alinea e maneho y acelera e proceso. Inversionistanan y companianan local cu aplica pa permiso mester haya contesta rapido, si of no, pero rapido y den tur transparencia. E minister lo tin un reto cu esaki y e lo ta encarga tambe cu nos maneho di energia.
Sr. Dangui Oduber di Partido MEP:Salud Publico y Turismo. Aki tambe a scoge pa continuidad y experiencia pasobra ambos cartera ta esnan mas afecta door di e pandemia y e retonan lo ta grandi. E experiencia di ultimo añanan ta hopi necesario den e temporada nos dilanti.
Sr. Guillfred Besaril di Partido MEP: Minister Pleni potenciario na Hulanda. Especialmente den e negosacionnan cu Hulanda y proceso di leynan di Reino, nos mester awor di continuacion. Su nombracion ta cana un otro procedura y lo huramenta un dia despues di e ministernan.
Pa Parlamento:
Presidente di Parlamento ta sr. Edgard Vrolijk di Partido MEP, di profesion un docente y tambe un hurista, cu conocemento di nos Constitucion y reglanan y cu experiencia den Parlamento. E lo sa di guia nos Parlamento na forma fuerte e siguiente 4 añanan.
“Cu un orguyo inmenso mi ta presenta Aruba Gabinete Wever-Croes 2, e Gobierno cu pueblo a scoge pa goberna nos Pais.Mi ta felicita tur colega minister y parlamentarionan nobo y mi ta desea boso hopi exito den realisa e trabounan den bienestar di e ciudadanonan di nos pais”.
Apesar cu e occasion ta uno hopi importante y di hubilo pa henter nos pais, debi na e situacion di Covid, lo mester hasi e huramentacion diferente. E lo tuma luga na Cas Ceremonial di Gobernador y lo wordo transmiti. Despues lo bay Bestuurskantoor y cuminsa traha mesora pa e prome Conseho di Minister. Conseho di Minister nobo lo aproba e nombracion di Minister Pleni potenciario, pa despues e tambe por huramenta.


text:
KRALENDIJK – E kalidat di bida di pashènt bonerianu ku keho fisioterapeútiko ta bai atras for di dia di e kambionan den e pakete di kuido pa islanan BES. Asina Anita Groenendal, presidente di Asosiashon Hulandes Karibense di Fisioterapista (CNVF) ta bisa. “Hende ku no tin un indikashon króniko no por akudí niun kaminda. Nan no tin e plaka pa paga e gastunan nan mes.”
For di e aña aki ta kompensá e gastunan di fisioterapia solamente for di e di 21 tratamentu pa hende ku un indikashon króniko. Ministerio di Salubridat Públiko a determiná e lista króniko. E pashèntnan aki mester paga e promé binti tratamentunan nan mes.
Trabou pisá
Bernardo Emerencianan tin suerte. For di novèmber di aña pasá e ta haña fisioterapia despues ku el a haña sintoma di paralisashon. Gran parti di su bida el a traha trabou pisá “Añanan largu m’a yena trùk ku piedra pisá i greis. Mi lomba i mi pianan a wanta hopi. Despues m’a traha 24 aña komo pòrtir na Bopec. E paramentu durante di tempu largu a sigui pone preshon riba mi lomba.”
Emerenciana ta bai Fisio di Bario pa su ehersisionan. Fisioterapista Martin Kielema: “Den kuminsamentu e tabata kana ku un garoti di kuater pia. Awor no mas. E ta hasi espesialmente ehersisio pa forsa. Su pianan ta haña mas forsa i e ta haña mas stabilidat pa kuminsá kana mihó.
E bonerianunan ku awor ta keda sin haña e ayudo ku nan mester hopi be ta hende ku keho relashoná na trabou na nan lomba i skouru i ku doló di rudia. Tin di nan ántes tabatin trabou pisá. Tambe hende ku a hasi trabou di limpiesa den hotel òf hende ku keho di behes manera desgaste awor a keda sin ayudo.
Paga
Ounke Fisio di Bario no tin sifra eksakto ta opvio ku e kantidat di pashènt a bai atras. Espesialmente e grupo di bonerianu entre 45 i 65 ta perhudiká. Groenendal: “Hopi pashènt no ta bini mas, pasobra nan ta na altura di e ekonomisashonnan. Otro pashènt mester tende seka nos ku nan mes mester paga.”
E tratamentunan di pashènt ku a kuminsá aña pasá ta stòp kuminsamentu di e aña aki. A lo largu esaki ta nifiká ku kuido ta bira mas karu, Groenendal ta konfirmá. “Probablemente nan lo buska ayudo médiko di un otro manera. Mi no por imaginá mi ku di repente tin ménos hende ku keho. Por ta nan ta haña remedi òf nan ta warda mas largu. Na final nan mester di ayudo tòg.”
CNVF huntu ku dentistanan a protestá hopi tempu kontra e medidanan di ekonomisashon di minister Edith Schippers pero sin resultado. Mester a baha e gastunan pa kuido riba islanan BES.
Seguro adishonal
Un desbentaha grandi na Boneiru ta ku no tin e posibilidat di seguro adishonal. CNVF ta spera ku Den Haag lo tuma medida tòg. Groenendal: “Ta Den Haag a krea e desórden aki. Un grupo grandi di hende no por haña kuido.”
E ekonomisashonnan ta enserá ku hóbennan te diesocho aña sin un indikashon króniko ta haña kompensashon solamente pa e promé nuebe tratamentunan. Hóben ku malesa króniko ta haña kompensashon pa tur gastu di fisioterapia.
Outor Belkis Osepa


text:
KRALENDIJK – E siman aki a instalá e kamerinnan nobo pa timnan i rèfrinan den Stadion Antonio Trenidad na Rincon. Pa basta tempu e kondishon di e kamerinnan aktual den e stadion ta laga hopi di deseá.
Esaki tabata motibu pa FFB ku ta e federashon di futbòl di nos isla, pa invertí den 3 konteiner komo kamerin pa stadion di Rincon, Stadion Antonio Trenidad, mirando ku e kamerinnan aktualmente ta den mal estado. Dos di e konteinernan lo bira kamerin pa e ekiponan i unu pa e rèfrinan. E konteinernan ta na Boneiru i e kompania enkargá ku esaki a kaba harma unu kuminsamentu di e siman aki.
Djaluna atardi 4’or, miembronan di direktiva di FFB a bai tira bista riba esakinan.
FFB a ofresé oportunidat pa por a mira esaki i saka potrèt pa asina informá pueblo di e trabounan ku ta tumando lugá di parti FFB, apesar ku futbòl ta temporalmente no aktivo pa e motibunan konosí di Covid-19.
Netamente e momentunan aki FFB ta hasi uso máksimo di esaki pa kaba atendé e partinan organisatorio e preparativo pa futbòl Boneriano.
Otro proyektonan ku ta na kaminda ta e materialnan pa futbòl hubenil i tambe preparashon pa e terenonan di yerba artifisial ku tin ku bini.
Esakinan di akuerdo ku sra. Jehan Pourier-Martis, “ programma medewerker” pa FFB.
Riba potrètnan momentu ku e presidente di FFB, sr. Ludwig “Luti” Balentin a bai pone su mes na altura di e kamerinnan nobo ku a yega Boneiru pa Stadion Antonio Trenidad na Rincon.


text:
Auto a dal un mucha riba bicicleta y ambos a somenta
Diahuebs atardi a drenta informe di un accidente unda cu un auto lo a dal un mucha riba bicicleta banda di Mc Donald’s Palm Beach, mesora a dirigi un patruya na e sitio. Na yegada di e patruya nan no a topa ningun accidente. Papiando cu esnan den cercania a bin logra compronde cu aki ta trata di un accidente unda cu un auto lo a dal un mucha riba bicicleta y a auto a coy su caminda bay y un otro auto a keda di hiba e mucha pa hospital. Polis a bay na hospital pero a bin compronde cu eynan no a yega ningun mucha cu auto lo a dal e riba bicicleta.


text:
Solito – Diahuebs anochi, algo prome cu 10’or, polis ta wordo manda pa bay den e area di Tanki Leendert pa un auto cu tabata coriendo hopi irresponsabel, na e crusada pabou di RCA na Solito, polis ta logra para e auto y ta detene e chauffeur kende tabata.
E auto tabata wordo maneha pa un homber bou influencia, algun persona atento cu tabata riba e caminda di Tanki Leendert a mira e Hyundai Getz aki coriendo hopi irresponsabel, mesora a bati alarma y riba e caminda di Tanki Leendert pa Solito na altura di Acero e chauffeur ta dal contra un Mazda cu tabata wordo maneha pa un dama. E Chauffeur di e Getz no a para pa su responsabilidad y a sigi core, na altura di polis a logra par’e.
E chauffeur tabata mustra basta bou influencia, mesora polis a deten’e y a pidi pa transportwagen, despues di un rato transportwagen a presenta y a transporte pa Warda di Polis.


text:
KRALENDIJK – Mas hende a tèst e último dianan, kompará ku e simannan ku a pasa. Nos a haña mas resultado positivo di e tèstnan. Departamento di Salubridat Públiko ta hasi nan bèst, pa haña bon bista di e kasonan. Esaki ta loke Marian Luinstra-Passchier a bisa durante un enkuentro ku prensa riba e di 2 dia di 2021.
“Hopi hende a keda kana ku keho i no a bin tèst. Awor ta sali na kla ku nan a pega ku e vírùs. Tabatin hende ku a pensa ku Coronavírùs no ta na nos isla. P’esei nan no a hasi tèst.
E siman akí 46 persona a tèst positivo. Por mira kon e delaster simannan a bai den e plachi.
Pa investigá e fuente i kontakto ta tuma hopi tempu i trabou. Nos deseo ta pa evitá ku e vírùs ta sigui plama. P’esei nos ta yama e personanan ku un hende ku a pega ku e vírùs tabatin kontakto kuné i pone nan den karentena. Si nos yamabo pa bai den karentena, hasi esaki. E ta importante pa protehá e personanan rònt di bo. P’esei ta importante pa yama asina bo tin keho. Mas rápido nos sa ku abo a pega ku e vírùs, mas mihó esei ta. Asina bo ta evitá ku ta kontagiá otronan.
E vírùs di Corona ta aktivo na Boneiru. Naturalmente el a bini di eksterior. Sinembargo awor e ta bou di nos. Nos ta mira ku mas hende ta pega ku e vírùs. E vírùs por plama, pasó hopi hende no ta tene nan mes na instrukshon di higiena, òf no ta wòri mes ku nan. Tin hende ku no tin kunes mes. E sifranan ta mustra resultado di esaki. Nos no por hasi manera e vírùs no tei na Boneiru. E tempu di no wòri a pasa. Si bo tin keho ku por tin di aber ku Coronavírùs, no kana rònt kuné. Keda kas i yama 0800-0800 pa traha un sita pa tèst”, Marian Luinstra-Passchier a bisa.


text:
Kralendijk – Gezaghèber Edison Rijna a haña invitashon pa hiba palabra na e World Conservation Congress ku e union internashonal pa protekshon di naturalesa IUCN ta tene for di 3 te ku 11 di sèptèmber na e siudat franses Marseille.
Un biaha den kuater aña riba inisiativa di IUCN lidernan polítiko, trahadónan di maneho, sientífikonan, empresarionan i protektornan di naturalesa di henter mundu ta bini huntu pa papia ku otro tokante importansia di medio ambiente natural pa kalidat di bida na mundu. Oradornan na Marseille ta entre otro e presidente di Banko Sentral Oropeo Christine Lagarde i komisario di Union Oropeo Frans Timmermans.
Durante e kongreso Stinapa, den koperashon ku Dutch Caribbean Nature Alliance (DCNA) i e komité hulandes di IUCN, ta organisá un simposio tokante protekshon di naturalesa na Hulanda Karibense. Gezaghèber Rijna a aseptá e invitashon pasobra e kongreso ta ofresé un oportunidat úniko pa presentá e konsepto di Blue Destination riba un podio internashonal i pa hasi kontakto ku partidonan ku por sostené Boneiru ku realisashon di esaki. Pa e motibu akí gezaghèber Rijna lo hasi uso di su presensia na Marseille pa tene kòmbersashonnan eksploratorio ku posibel partnernan di koperashon.
Debí na entre otro kresementu di poblashon i desaroyo ekonómiko, mundialmente naturalesa ta bou di preshon. Pa enfrentá e menasanan a bini ku e asina yamá ‘inisiativa 30×30’ ku e intenshon pa na aña 2030 ofresé por lo ménos 30% di tur ekosistema riba tera i bou di awa protekshon legal kontra mas daño.
Ku Parke Nashonal Washington-Slagbaai i Parke Marino ya kaba Boneiru ta kumpli ampliamente ku e 30% ei, pero pa Kolegio Ehekutivo i e organisashon di naturalesa Stinapa esaki no ta un motibu sinta ketu: nos naturalesa na Boneiru tambe ta sufri bou di kontaminashon i kambio di klima.


text:
ORANJESTAD ARUBA, 17 september 2020
Constantemente Crisis Team y Gobierno di Aruba ta evalua desaroyonan rond di covid-19 na Aruba. Entre otro con e transmicionnan ta sosode, cua medida lo por introduci pa baha e transmicion y evalua si e medida tin efecto.
Abase di e ultimo resultado cu ta señala cu covid ta transmitiendo su mes na pia di trabou, bou coleganan di trabou. A tuma e desicion di cambia e maneho anterior y haci tapa boca obligatorio pa tur persona sin exepcion den cualkier interior di localidad.
E maneho anterior tawata laga e posibilidad pa entre coleganan no mester bisti tapa boca y solamente e cliente of bishitante tin pa bisti esaki.
Cu e maneho nobo tur persona sin exepcion tin pa bisti tapa boca den interior di cualkier localidad pa yuda reduci e transmicion.
Ta importante pa bisti e tapa boca segun e siguiente indicacion.
• Na momento di bisti un tapa boca, wanta esaki su horeanan y no mishi cu e parti cu ta bay sinta na boca y nanishi.
• Bisti un tapa boca adecuado cu ta fit na e cara y cu no ta laga espacio habri na banda tampoco na e nanishi.
• Remplasa un tapa boca humedo pa uno nobo.
• Tapa boca di paña, mester wordo laba cu awa y habon y poni seca den solo. Tapa boca desechabel mester wordo tira afo den bari di sushi.
• Despues di kita un tapa boca y prome cu bisti uno nobo laba man pa evita transmiti micro organismo di e tapa boca bieu pa esun nobo.


text:
KRALENDIJK – Djarason tras di lomba, kompañá pa sekretario di USIBO, Fedebon a bishitá ofisialmente henter Bestuurscollege (gezagheber, sekretario interino i e tres diputadonan). Fedebon a trese hopi kla dilanti ku mester hasi tur esfuerso pa tene BOPEC habrí i operashonal. Bou di e lema BOPEC TIN FUTURO, a presenta un posibel solushon pa e situashon ku BOPEC ta aden i ku por lo pronto no ta mustra ku tin un solushon.
E solushon ku a keda presenta ta unu kaminda PDVSA ta keda doño di e terminal i ku un posibel kontinuashon di e operashon lo no viola e blokeo di parti di Estados Unidos i lo mester kumpli tambe ku e standardnan internashonal ku ta rekerí pa un terminal di almasenahe. Opviamente e punto kardinal ku Fedebon a trese ta mantenshon di e kuponan di trabou I ku e posibilidat pa habri hopi kupo di trabou dado kaso yega na un akuerdo pa loke ta trata “ugrading” di e terminal. Di parti di gobiernu nan a risibí e proposishon ku un mira positivo i a hasi diferente pregunta pa haña klaridat tokante henter e proposishon.
A palabrá ku e proposishon lo bai kana den e órganonan di konsulta ku Bestuurscollege a instala pa loke ta trata henter e problemátika di BOPEC pa asina analisá e faktibilidat die proposishon pa asina por primi riba e kònòpinan korekto i pa konklui ku lo mester bai un segunda tanda di kònbersashon. Fedebon na e mesun momento a hala atenshon di gobierno riba e echo pa no permití por lo pronto pa duna pèrmitnan di trabou i tambe tuma akshon pa ku trahadonan ku ta indokumentá riba nos isla i ku posiblemente ainda ta riba payroll di BOPEC.
Mirando e echo ku a trata aki di un proseso delikado, kaminda interesnan grandi ta hungando un rol Fedebon lo no por duna mas detaye di e enkuentro ku no ta te ora ku nos tin informashon konkreto. Pa loke kiko ta bai pasa despues di 30 di yüni, nos ta den un insertidumbre ya ku nos petishon pa risibí informashon tokante e escrow-account no a keda honra ya ku nos no ta partido envolví den e lisensia. Nos mester keda alerta si.
Entre tantu nos a risibí informashonnan di parti di nos hurista/konsehero sr. Hose Figaroa riba loke nos a pidié pa averiguá i ku ta informashonnan ku no por subi kaya. Fedebon kier pidi tur su miembronan pa den nan forma por laga yega na konosementu di nos mandatarionan ku BOPEC TIN FUTURO i ku ta spera di nan tur esfuerso pa tene Bopec den operashon, mirando su balor agregá grandi na ekonomia di nos isla i pa garantisá kuponan di trabou. Aun mas importante BOPEC su presensia i operashon ta na Boneiru, awor ku nos ta pasando den un krisis serio kaminda no por pèmiti pa mas kupo di trabou bai pèrdí..


text:
Den un wega explosivo y dramatico Deportivo Nacional a midi forsa cu e benjamin nan di Division Honor Brazil Juniors. Tur dos ekipo tabata invicto te na e punto aki, tur dos ekipo cu 4 punto. E revelacion di e anja aki, Brazil Juniors a demonstra hopi calidad di wega incluyendo nan velocidad impressionante den na prome dos encuentronan mientras cu Nacional ta keda Nacional, cu nan wega intenso y imponente.
E wega ta cuminsa cu Nacional tirando dilanti den atake di biaha for di pitaso, atakenan feroz cu Brazil no por a contesta, ta mane Nacional a purba na busca un knockout tempran prome cu e hobennan di Brazil coi mucho confiansa. Brazil no tabatin contesta, nan tabata mane contra cabuya usando termino di boxeo. Na minuut 2 ya e bala ta scarmai e palo di gol di Brazil, sigui pa atake y mas atake. Defferey Banton cu tiro peligroso riba gol pero halto, Devis Oliveros cu tiro salba pa portero Marvin Irausquin di Brazil y mas yegadanan di e Dragonnan. Brazil cu mas will-power cu nada y casi na suela pa conteo toch ta logra un salida na minuut 8 y un contra-golpi di otro mundo usando nan velocidad ta casi anota un gol pa sorpresa di tur hende na stadion, despues un otro atake y tiro liber ta duna Brazil speransa cu nan por competi cu Nacional “afterall”.
Banda di minuut 12 ya Brazil a calma y a cuminsa hunga nan wega, press den medio campo y los pa contra-golpi, dos minuut despues Brazil den un atake cu hopi coremento y tiro di Shequan Cornett pero halto a demonstra cu nan a cuminsa controla e tempo di wega. Pero Nacional tambe tin nan wega di intercepta y tira dilanti ora mester, un wega di banda pa banda. Nacional tambe cu mas atake ta encontra un bon defensa di Brazil para patras y si mester nan portero hoben Irausquin t’ey pa salba nan. For di minuut 19 p’adilanti e wega tabata un beyesa sin duda, manera dos gladiador den Coliseo di Roma, atake y contesta cu hopi velocidad. Nacional tabata purba tironan di distancia tambe, un forsa di nan, pero ta den un escapada di Nacional den hala drechi y un cruce perfecto a resulta den un gol na minuut 30 di Devis Oliveros pa pone e Norteronan ariba den marcacion 1-0, por cierto e prome gol cu Brazil a permiti den tres wega.
Na minuut 31 caba Brazil ta responde di biaha ora cu Kenroy Ranger, e ex Nacionalista, a scapa y ta yega den area penal unda cu portero Jose Cruz ta intercepta e bala net prome cu Ranger por a schuif e bala den gol. Brazil cu no kier baha cabes pa e poderosonan di Alto Vista a sigui busca e gol di empate te cu minuut 40, unda cu Quincy Clarissa a hera aumenta e bentaha di Nacional pero ta faya un chens grandi. Toch net 4 minuut despues ta Oliveros mes ta anota e gol pa duna Nacional bentaha di 2-0, un gol sensacional di distancia! Asina e prome mita ta termina cu Nacional ariba pero un Brazil cu no kier “give up” ainda.
E di dos tempo a cuminsa cu Brazil tirando dilanti di biaha, mescos cu Nacional a hasi den prome tempo na cuminsamento di e wega. Atake peligroso for di pitaso inicial caba, unda na minuut 46 Shequan Cornett cu un tiro bunita di distancia a duna Brazil e gol tan anhela pa hasi e wega 1-2, ainda cu bentaha pa Nacional pero e bataya a gaba di cuminsa atrobe. Brazil a domina cu nan wega incansabel di pressing y core p’adilanti pa e siguiente 25 minuutnan unda Nacional ta esun cu no tabatin contesta, unda portero Cruz mester a salba su ekipo den varios instancia. Na minuut 60 den un “botsing” cu Owen Van Der Wijne di Brazil, Cruz ta hasta keda lesiona y mester a bandona wega. Nacional buscando solucion pa defende nan bentaha minimo a recuri na nan hungado experimenta Valdo Leocadio for di banki na minuut 68, pa purba na para Brazil.
Toch e dam a kibra hasta cu Leocadio den wega na minuut 72; un combinacion di Frederick Brown y Ocean Samson ta duna Brazil e empate hopi mereci, un bon gol di Samson pa causa un temblor den Stadion di e fanaticonan di Brazil. Un bon wega a bira dramatico awo, Nacional despues di e empate di Brazil, awo cu Leocadio den medio-campo pa kibra e atakenan di Brazil, a cuminsa avansa di biaha cu algun yegada peligroso. Na minuut 76 for di un cruce di banda drechi y un cabesaso clinico, Charles De La Cruz a anota pa duna Nacional bentaha atrobe, 3-2 pa e Dragonnan. For di eynan e wega tabata atrobe di banda pa banda, hopi bistoso cu bon arbitrahe di referee Bedoya y su ekipo. Toch Brazil cu bastante yegada tin biaha ta hasi foutnan chikito, di nobato, perdiendo e bala mucho lihe, kibrando nan atakenan na e momentonan crucial. Nacional en cambio a exploita nan experiencia den e momentonan clave den e ultimo 15 minuut di wega, veterania ta bal hopi!
Den e ultimo parti di wega, Brazil ta tira dilanti, Nacional ta contra-ataka, bunita mes! Drama no tabata falta, e coremento sin para tabata te na e pitaso final di Bedoya, mester nota cu e wega a caba despues di un tiro liber peligroso di Brazil, cu tabata envano. Esaki tabata sin duda e miho wega di campeonato te cu awo, e wega caba 3-2 pa Nacional, mereci, pero mester elogia tambe Brazil Juniors pa e hazanja aki, pa a brinda nos e wega aki unda e dos ekiponan a laga tur cos riba tereno, e fanaticonan a gosa. Na final di wega ta hopi aplauso tabatin pa e ganado Nacional y hopi tambe pa Brazil. E benjamin nan a hasta reuni riba cancha den un “group-hug” cu sonrisa paso nan a bataya. Nos futbol tin mester di mas di esaki sin duda.
Deportivo Nacional ta keda awor cu 7 punto riba tabla, entre e tres mihonan, Brazil juniors ta keda cu 4 punto den e prome cinconan den e campeonato. Nos “Man Of the Match” tabata Devis Oliveros di Nacional, un escohencia dificil, pasobra ta hopi hungadonan a briya den e wega aki, pabien!


text:
WILLEMSTAD – Televishon di internet, telefon selular i e aparatonan di mas nobo mas i mas ta amplia e oferta di vidio mundialmente. Na Kòrsou tambe e kantidat di medio di komunikashon ta krese masha lihé.
TeleCuraçao, e emisora di televishon di mas grandi di e isla ta mira e desaroyonan nobo komo un desafio. “Desaroyo nobo ta tene nos skèrpi”, Hugo Lew Jen Tai, direktor di TeleCuraçao ta bisa. “Di tur manera nos no tin miedu di nan.”
TeleCuraçao ta trata di keda al tantu riba mayoria di e áreanan di desaroyo. “Nos tin basta tempu ta transmití via internet i for di yüli di aña pasá tin un TeleCuraçao app”, Lew Jen Tai ta konta. Ta bai traha tambe riba kalidat di e emisora i p’e motibu ei lo upgrade e studio. “Ya nos tin poko tempu kaba ku komo úniko nos ta transmití na HD (high definition). Esaki ta e teknologia di mas nobo. E seis lunanan binidero nos ta bai harma nos studio ku e aparatonan di mas nobo.”
Yegada nobo
Energia Vishon, Nos Pais i Notisia360 ta yegada nobo den e mundu di televishon kurasoleño. Èks polítiko di Boneiru Ramoncito Booi ta e inisiadó di Energia Vishon. Ku su emisora e ke komplementá e oferta aktual na Kòrsou, i tambe den sobrá di Reino. “Hopi be mi ta tende ku hende no ta kontentu ku loke televishon tin di ofresé aktualmente. P’esei mi ke purba algu nobo. Aktualmente mi ta stream pa Boneiru i pa medio di interkambio di programa ku Hulanda, Energia por forma un brùg den Reino. Lo envolví Aruba i Islariba tambe den e plan.”
Medio di komunikashon independiente
Na mart Mavis Albertina ta kuminsá ofishalmente ku su emisora Nos Pais. E stashon mester bira un emisora pa i di hóben na Kòrsou i na Hulanda. “Nos ta stream live pa Hulanda i den futuro nos ke transmití via kabel hulandes tambe.” Nos Pais ta un inisiativa di Mavis i su kasá; nan mes a invertí den e emisora i segun Albertina esaki no sa sosodé masha. “Mayoria di medionan di komunikashon na Kòrsou ta relashoná na un partido polítiko. Nos ta kompletamente independiente. Esaki por hasi e kos poko mas difísil. Tampoko no ta fásil pa haña spònser pasobra mayoria di nan ke finansá programa di entretenimentu. Fortunadamente mi tin hopi eksperiensha i aktualmente mi ta buskando fondo na Hulanda pa Nos Pais.”
Multimedial
Notisia360 fin di mei ta kuminsá ku e emisora nobo iRTV. E website di notisia ke forma un stashon grandi multimedial. “Nos no ta bai suministrá solamente radio i televishon sino internet, social media i app tambe”, redaktor hefe Mario Kleinmoedig ta konta. “Aktualmente nos ta preparando pa lanta un redakshon.”
Puntonan positivo
Maneho di CBA, un emisora relativamente chikí kompará ku TeleCuraçao, ta hopi konsiente di tur e yegadanan nobo aki. Pa no pèrdè televidente nan ke fortifiká nan posishon riba merkado. “Bo no por para desaroyo i yegada nobo. E arte ta pa fókùs riba bo puntonan fuerte i CBA ainda ta krese lihé.”
Via internet por sigui CBA 24 ora pa dia i e stream ta mehorando. Tambe CBA ke fiha riba programanan edukativo i informativo. E aña ku ta bini e emisora lo transmití no solamente na papiamentu i hulandes, sino na ingles i spañó tambe.
Outor: Elisa Koek


text:
Mundo Cibernetico
Internet ta un fuente unda por haya hopi informacion. Mucha y hoben ta uz’e masha hopi tur dia. Como un mucha abo kier hunga wega, lesa, wak pelicula y keda den contacto cu bo amigonan riba Internet. Esaki no mester ta un problema si bo sa unda e peligernan ta.
P’esey, Telefon pa Hubentud, ta desea di duna bo informacion tocante e mundo cibernetico. Durante e charlanan nos ta papia di e comportacion y uzo online di e mucha y hobennan: uzo di Internet, multimedia, sexting (texto sexual); termento cibernetico, etc. Esakinan tur ta topiconan cu e mucha ta topa tur dia.
- E mundo cibernetico ta un mundo unda hubentud di Aruba ta pasa mas of menos
8 ora pa dia.
- E mundo cibernetico ta un mundo nobo y den desaroyo, unda hopi problema por pasa. Mirando cu control y guia pa mucha y hoben durante uzo ta minimo, hopi cos masha lihe por bay robes, si no haci e mucha y e hoben consciente di esaki.
Intencion di Internet tabata un servicio cu tur hende por uza na un forma sigur. Desafortunadamente, un grupo di hende ta haci mal uzo di dje y p’esey no tur ora e ta sigur pa tur mucha. Ora bo bay riba Internet ta importante pa bo no comparti tur bo datonan personal cu tur hende. Si bo pone potret, storia y/of dato di bo mes riba Internet, tur hende por haci uzo di nan. Nan no ta di bo mas, nan ta di Internet. Tin hende cu ta busca informacion di otro hende pa haci mal uzo di nan. Si nan sa, por ehempel, ki tempo bo ta bay cu vakantie cu famia, nan por bin kibra drenta bo cas. Of si nan haya bo potretnan, nan por print nan y pone nan tur caminda pa ter bo. Esaki ta e motibo pakico ta importante pa pone bo institucionnan priva na e nivel di mas halto di siguridad. Bo por puntra bo mayornan of otro hende cu a yega di haci esaki caba pa yuda bo.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
KOMUNIKADO DI KUERPO POLISIAL KÒRSOU
KOMUNIKADO DI PRENSA 496 / 2020
18 desèmber 2020
Polis ta bai kuminsá aktua represivo pa ku violashon di medidanan relashoná ku
Covid-19.
Departamentu di Komunikashon i Prevenshon
Página 1
KUERPO POLISIAL KÒRSOU
Telefòn: 866-6150 • 866-6152 • 866-6153 •
866-6154 • 866-6156 • 866-6158 •
E-mail: pr.polis@polis.cw
Wèpsait: http://www.polis.cw
Facebook : Korps Politie Curaçao
Adrès: Winston Churchillweg z/n • Willemstad • Curaçao
SIRBI I PROTEHÁ
Despues ku pa algun luna a bin ta duna un kantidat di informashon, atvertensia i
konsientisashon, entrante awe djabièrnè 18 di desèmber 2020, polis ta bai kuminsá aktua di
forma represivo kontra inkumplimentunan pa ku medidanan relashoná ku Covid-19.
Kuerpo Polisial ta konsiente i ta satisfecho ku e parti mas grandi di komunidat ta
kumpliendo debidamente ku e reglanan vigente i ku lo no tin problema ku e akshonnan aki.
Sinembargo tin un grupito ku konstantemente ta kibra ku regla, formando asina un
molèster pa òrdu públiko, pero hinkando salubridat públiko tambe den peliger.
Lo no bai tolerá violashonnan di lei manera e.o. aglomerashon, bendementu i konsumo di
alkohòl den áreanan prohibí i ta riba kaminda públiko durante orario di toke de keda sin
eksonerashon òf motibu bálido.
Alabes polis ta hasi un súplika na tur siudadano ku ta move riba kaminda públiko òf ku ta
presente na sitionan públiko, pa sòru di tin nan identifikashon bálido huntu ku nan.
Finalmente Kuerpo Polisial ta sigui konta ku koperashon i bon komportashon di tur
siudadano den e tempu difísil aki.